En amerikanske mand fra delstaten Ohio fandt en stor portion stoffer i et våbenskab, han havde bestilt over internettet.

I den sikrede stålboks gemte sig omkring 136 kilo marijuana - euforiserende hampplanter nok til at indbringe omkring 420.000 dollar, eller hvad der svarer til 2,3 millioner kroner.

Våbenskabet er produceret i Mexico og blev leveret med lastbil til et varehus nær Mansfield i Ohio, fortæller det lokale politi. Lastbilen indeholdt 25-30 sikrede bokse, men ingen andre indeholdt stoffer.

Politiet arbejder nu sammen med de amerikanske narkomyndigheder for at opklare sagen. Man ønsker af sikkerhedsmæssige årsager ikke at offentliggøre navnet på indkøberen af våbenskabet, lyder det.

Den chauffør, der leverede våbenskabet til Ohio-køberen, har ifølge politiet ikke gjort noget forkert. Men den person, der kørte stålboksen fra Mexico til Ohio, er forsvundet.

Politiet mener ikke, det er første gang, at der er blevet smuglet cannabis ind i USA på denne måde.